KJL ดีด 3% เก็งกำไร Q4 โตเด่น ดันปีนี้ “ออลไทม์ไฮ” โบรกชูเป้า 20 บ.
KJL เด้ง 3% ลุ้นกำไรไตรมาส 4 โตเด่น เข้าไฮซีซั่นของอุตสาหกรรม หนุนปีนี้ “ออลไทม์ไฮ” โบรกแนะนำราคาเป้าหมาย 20 บ.
KJL เด้ง 3% ลุ้นกำไรไตรมาส 4 โตเด่น เข้าไฮซีซั่นของอุตสาหกรรม หนุนปีนี้ “ออลไทม์ไฮ” โบรกแนะนำราคาเป้าหมาย 20 บ.
25 พ.ย. 2565

ผู้สื่อข่าวรายงานว่า วันนี้ (25 พ.ย.65) ราคาหุ้น บริษัท กิจเจริญ เอ็นจิเนียริ่ง อีเลคทริค จำกัด (มหาชน) หรือ KJL ณ เวลา 10:54 น. อยู่ที่ระดับ 16 บาท บวก 0.40 บาท หรือ 2.56% สูงสุดที่ระดับ 16.40 บาท ต่ำสุดที่ระดับ 15.90 บาท ด้วยมูลค่าการซื้อขาย 65.27 ล้านบาท

นายเกษมสันต์ สุจิวโรดม ประธานเจ้าหน้าที่บริหาร KJL เปิดเผยว่า ผลประกอบการในปี 65 คาดจะ All time high โดยในไตรมาสสุดท้ายของทุกปีจะเป็นช่วงไฮซีซั่นของอุตสาหกรรม ช่วยหนุนผลงานไตรมาส 4/65 โตโดดเด่น บริษัทจึงคาดแนวโน้มรายได้ปีนี้ทะลุเป้า 1 พันล้านบาท โตขึ้น 20% จากปี 2564 ที่มีรายได้รวม 845.78 ล้านบาท
สำหรับแนวโน้มผลการดำเนินงานในปี 66 บริษัทมั่นใจผลการดำเนินจะทำสถิติสูงสุดตั้งแต่ก่อตั้งบริษัทมา (All time high) ในแง่รายได้และกำไร จากการเติบโตในช่วง 9 เดือนที่ผ่านมากำไรและรายได้เท่ากับทั้งปี 64 แล้ว และในช่วงไตรมาส 4/65 เป็นไฮซีซั่นของธุรกิจ ทำให้ยังเห็นการเติบโตอย่างต่อเนื่อง
“คาดว่าผลงานในปี 66 จะทำ All time high ได้ต่อเนื่องจากปีนี้ หลังมีกำลังการผลิตใหม่เพิ่มขึ้นมา จากโรงงานแห่งใหม่ที่จะเสร็จในปลายปีนี้ ทำให้สามารถรองรับการผลิตสินค้าให้กับลูกค้าได้เพิ่มขึ้น” นายเกษมสันต์ กล่าว
ขณะเดียวกันบล.ทิสโก้ ประเมินราคาเป้าหมายปี 66 ของ KJL ที่ 20 บาท โดยมอง KJL ยังสามารถสร้างการเติบโตของผลการดำเนินงานได้อย่างต่อเนื่อง